philips etc. doen te wetene allen iegewoirdigen ende
toecommenden dat wy ontfangen hebben die oitmoedige
supplicatie van rombaut everaerts van wilsen
scippere woenende tot mechelen inhoudend hoe dat hy
suppliant inden jaere xvc vyffenvyfftich heeft gehouden
het ver tot rumpst aldaer op thoff tegenover rumpst
inder nacht omtrent den thien uren opden xxven meert
ombegrepen in tselve jaer van vyffenvyfftich is gecommen
wylen jacop bierman ende heeft geroepen om over te
zyne maer en heeft de suppliant het selve nyet gehoort
midts denwelcken heeft de voirgenoempde jacop selve
een ander schuyte aldaer genoemen ende alleene over
gevaeren om naer willebroeck daer hy woenachtich
was te gaene maer over zynde deselve jacop heeft
den suppliant aenveert ende gevraeght wairomme
hy hem nyet en hadde overgehaelt waerop de
suppliant hem heeft geantwoirdt dat hy hem nyet
en hadde hooren roopen ende mitz dyen heeft
de voirs. bierman den suppliant gemaent van zekere
schult ende geseeght dat hy hem soude betaelen ende
seggende de suppliant dat hy hem nyet schuldich en was
mitz dyen dat hy dairaff betaelinge hadde gedaen
aende huysvrouwe vanden voirs. bierman heeft deselve
bierman totten suppliant geseeght dat hy dan aene
loge ende dat hy wilde betaelt wesen treckende
mitz dyen uuyt zyn mes wesende een ruytinck
in presentie vanden meyere ende clerck aldair die
tegens den voirs. bierman zeyden hoe dat hy soe
onbescheydelyck sprack ende dat hy hem soude
willen te vreden stellen, hebbende oick de weerdinne
vander herberge genoempt de coesteert hoorende
den voirs. twist ende sueckende den selven neder te leggen
geseeght dat hy den suppliant zoe vele zoude leenen
als de voirs.bierman hem was heysschende waerop
deselve bierman heeft geseeght dese oft gelycke
woirden neen ick wil van hen denoterende den suppliant
betaelinge hebben sulcx dat de suppliant doer dese
onverstandicheyt ende onredelyckheyt hem heeft vergrampt
ende is alsoe grloopen int huys vander voirs.weerdinne
camerken meynende aldaer eenich geweer te vindene
om hem tegens den voirs. bierman te beschermen die
hem int selve huys met zynen ruytinck was gevolght
mair aldair egeen geweer vindende is de suppliant
ter vynsteren uuyt gesprongen ende geloopen naer de
schuyte dairmede de voirs.bierman was over
gecommen ende heeft metter selver gevairen in tolhuys
aldair hy heeft gevonden ende aenveerdt een rapier
ende is dairmede gecommen opt * dlant ende opden dyck
aldair de voirs. bierman hem suppliant heeft versegert
commende vander voirs. herberge ende heeft
den suppliant den selven gevraeght oft hy noch seggen
wilde dat hy hen corts te voiren geseeght hadde
dairop de voirgenoempde bierman heeft geantwoirdt
ja ick ghy dief slaende met dyen nairden suppliant
ende den selven gevende een woende oft quetsure
in syn slincke schouwere ende stellende de suppliant
hem ter weeren hebben deen tegen dandere geslaegen wel
vyffthien oft zesthien slaegen onder de welcke
de suppliant den voirs. bierman heeft gequetst in
zynen arm ende in zyn zyde nyettemin heeft de selve
bierman blyven stryden ende slaen sulcx dat de suppliant
den selven heeft moeten wycken ende hem salveren int water
aldair de voirgenoempde bierman hem is gevolght
zoe verre dat zy beyde tottter kelen toe int water
gevallen ende dair uuyt getrocken geweest byder
voirs. weerdinne ende vier daegen dair nae is
hy van levende lyve ter doot gecommen tot zeer groote
leetwesen van hem suppliant diewelcke hebbene moeten
verlaeten het landt ontsiende trigeur van iusticie
heeft inden jaere lvij geimpetreert onse oepene brieven
van remissie mair nyet wetende wat hy dairmede
behoirde te doene ende meynende dat hy dairmede genoech
was bewaert en heeft uuyt simpelheyt ende ignorancie
nyet geprocedeert tot interinemente van desen brieven ende
onder tdexel van dyen zoe heeft onse schouteth van
mechelen hem suppliant geapprehendeert ende is van
meyninge ter saken vanden voirs. ongeval tegens den suppliant
criminellyck ende met allen rigeur te procederene tot zyns
suppliants immererlycken beclaegen ende bederssenisse van zynen
huysvrouwe ende kinderen die anders nyet en hebben dan dat
hy suppliant met aerbeyt mach winnen welcken aengemerct
ende besundere dat de suppliant totten voirs. gevecht is
geprovoceert geweest byden afflyvigen ende dat
hy anders selve staet tot goeden fame ende name soe
heeft ons de voirs. suppliant oitmoedelyck gebeden
hem hierop anderwerffven te willen verleenen ende
doen expedieren onsen oepene brieven in behoirlycker
formen soe eest dat wy desen aengesien geneycht
wesende ter beden des voirs. supplian ende willende hem
in dit stuck prefereren gracie ende misericorde
voir strangeyt ende rigeur van rechte hebben denselve
suppliant inden gevalle als boven quytgeschonden ende
vergeven schelden quyt ende vergeven uuyt sunderlinger
gracien by desen onsen brieve tfeyt ende ongeval boven
geruert mitzgaders alle offensie ende bruecke corporelle
ende criminnele dairinne hy hen over$$ ende uuyt
saken van tgene des voirs. is tegen ons ende iusticie
eenich mach hebben ontgaen ende mesdragen
ende hebben hem dyen aengaende weder gestelt ende
gerestitueert stellen weder ende restitueren tot zynen goeden
fame name ende gerichte in onsen voirs. lande van
brabant ende allen anderen onsen landen ende heerlicheden ende
tot zynen onverbuerden goeden indyen hy eenige onder ons
heeft gelyck ende in alder manieren zoe hy was voir
de toecompse vanden voirs. feyt imponerende hierop
een eeuwich gezwych onsen procureur generael in brabant onsen
schouteth van mechelen ende allen anderen onsen goeden indyen
hy eenige onder heeft gelyck ende in alder manieren
zoe hy was voir de toecompse ierst ende v iusticieren
ende officieren wy zy zyn satisfactie ende beternisse
ierst ende voiral gedaen der partye geinteresseerde
indyen die noch nyet gedaen en zy ende eenige daertoe
staet civilyck alleenlyck behoudelyck dat de
voirs. suppliant gehouden zal zyn tvoirs. feyt tegens ons
te beteren civilyck naer gelegentheyt vander
zaicken ende faculteyt van zynen goeden met oick te
betaelen de redelycke costen van iusticien hieromme
alreede gedaen ende te doene allet ter taxatien ende moderatien
van onse lieve ende getrouwe de cancellier ende
luyden van onsen raide in brabant die wy dairtoe
gecommitteert hebben ende committeren○ by desen
ontbieden dairom ende bevelen onsen cancellier ende
raidsluyden dat voir hen geroepen diegene die
dairom behoiren geroepen te zyne sy procederen wel
ende deugdelyck ter verificatie ende interinemente van desen
ende totter taxatien ende moderatien vander voirs.
amende ende costen van iusticien alsoe zy zullen bevynden
te behoirene welck interinement de voirs. suppliant
gehouden zal zyn te versueckene ende hem in persoone
te presenteren in onsen voirs. raide bynnen zess
maenden naestcommende opte pene van te verbuerene
deffect van desen ende dat gedaen ende deselve civile
boete ende costen van iusticien getaxeert ende betaelt zynde
in handen vanden genen dyen dat behoiren zal zy onse
procureur generael in brabant onse schouteth van mechelen
ende alle andere onse rechteren iusticieren officieren
ende ondersaten iegewoirdige ende toecommende dyen dit
aengaen zal moegen huere stedehouderen ende eenyegelyck
van hen besundere zoe hen toebehoiren zal doen laeten ende
gedoogen den voirs. suppliant van deser onser iegewoirdiger
gracien ende remissien ende van alle dinhouden van desen
inder vuegen ende manieren voire verhaelt rustelyck
vredelyck ende eeuwelyck genyeten ende gebruycken
zonder hem te doene oft te laeten geschieden nu noch
in toecommende tyden eenich hinder letseloft
moyenisse aen lyve noch aen goeden ter contrarien
maer indyen zyn lyff ofte enige van zynen onverbuerde
goeden dairom gearresteert becommert oft beleth waeren
dat hy die setten ende stellen terstondt ende sonder vertreck
tot geheelder ende volcommender delivrancie want
ons alsoe gelieft gegeven in onser stadt van
bruessele inde maent van januarie int jaer
ons heeren duysent vyffhondert vierentzestich
nae cost$$ van scryven en shoefs van brabant
van onsen rycken van spaengien sicillien tixe ende
van napels etc. txje opde plycke stont
gescreven byden coninck in zynen raide ende onderteeckent
boudewyns visa et recepta
gecollotioneert ende bevonden accorderende
met zynen originale by my
$$$